— Сапраўды, штодзень можна будзе знаёміцца з новымі п’есамі і варыянтамі іх прачытання. Дадам, што адну з такіх чытак будуць ладзіць не толькі нашы артысты, але і рэжысёры Таццяна Дарагабед, Сяргей Карбоўскі (мастацкім кіраўніком выступіў новы галоўны рэжысёр нашага тэатра Венедыкт Растрыжэнкаў). А яшчэ адзін праект — спектакль-праменад у гарадской прасторы — непасрэдна прысвечаны нашаму гораду і называецца “ПраБабруйск”. Вынікам жа ранейшых фестывальных прэзентацый стала паўнавартасная пастаноўка п’есы “Лондан” Максіма Дасько — тым жа рэжысёрам Аленай Сілуцінай, якая калісьці ладзіла чытку, і менавіта ў нашым тэатры. Мы ганарымся, што спектакль паспеў пабываць на чатырох міжнародных фестывалях, атрымаў шэраг прызоў і добрыя водгукі ў прэсе.